Bărbatul care a vandalizat statuia baronului Brukenthal a fost prins.
Un bărbat de 37 de ani este principalul suspect în cazul distrugerii statuii lui Samuel von Brukenthal din Piaţa Mare din Sibiu.
Poliţiştii din Sibiu l-au identificat, luni, pe cel care sâmbătă dimineaţa a aruncat cu vopsea pe statuia care îl înfăţişează pe baronul Samuel von Brukenthal, din Piaţa Mare a oraşului."Este vorba despre un bărbat în vârstă de 37 de ani, domiciliat în municipiul Sibiu, care a fost sancţionat contravenţional cu amendă în valoare de 500 de lei", spune Elena Welter, purtătorul de cuvânt al Poliţiei Sibiu.Cercetările în acest caz continuă, urmând a fi luate măsurile legale în funcţie de prejudiciul comunicat de către partea vătămată, respectiv Muzeul Naţional Brukenthal.Monumentul a fost inaugurat în septembrie de preşedintele Klaus Iohannis. Acesta are 3 metri înălţime, este din bronz şi este aşezat pe un soclu din rocă vulcanică din Carpaţi care cântăreşte 4 tone.